י"א חשון, תשפ"ה

‏12 נובמבר, 2024

**-הודעה משותפת-**

**צוות בין-משרדי יוצא בבחינה מקיפה של מודלי התגמול בשוק ההון -
בנק ישראל, רשות ניירות ערך ומשרד האוצר מבקשים את התייחסות הציבור לקול קורא בנושא מודלי תגמול בפעילות הציבור בניירות ערך**

המפקח על הבנקים, דניאל חחיאשוילי: "בשנים האחרונות חלו תמורות רבות בעולם הפיננסי, המשליכות גם על מודלי התגמול והעמלות בשוק ההון. כתוצאה מכך, מתעורר הצורך לבחון את מנגנוני הגבייה, שהתגבשו לפני שנים במציאות כלכלית שונה, ולהעריך האם הם מתאימים לסוגי השירותים ולאופי הפעילות של הלקוחות. הקול הקורא שפרסמנו היום, בשיתוף עם אגף תקציבים במשרד האוצר ועם רשות ניירות ערך, הינו צעד נוסף לגיבוש מדיניות שתגביר את השקיפות במחירי השירותים לציבור הלקוחות, תוך קידום סביבה תחרותית והנגשת שוק ההון לציבור הרחב."­

יושב ראש רשות ניירות ערך, ספי זינגר: "בנק ישראל, אגף תקציבים במשרד האוצר ורשות ניירות ערך פרסמו היום קול קורא במטרה לשתף את הציבור בבחינה מעמיקה של מודלי התגמול והעמלות הקיימים הנוגעים לניהול תיק ניירות ערך ולגבש במסגרת צוות העבודה המשותף פתרון לשינוי רוחבי לטובת כלל הלקוחות וכלל השחקנים בשוק. בחלוף שני עשורים מוועדת בכר והתפתחות השוק הפיננסי, המציאות מחייבת אותנו לשאול, האם מודלי התגמול והעמלות הקיימים עומדים בהלימה עם השירות שמסופק ללקוח ומאפשרים מגרש תחרותי ושקיפות."

הממונה על התקציבים, יוגב גרדוס: ״בהמשך לצעדים רבים שנעשים להגברת התחרות במערכת הבנקאית, פועל צוות משותף הכולל את אגף התקציבים במשרד האוצר, בנק ישראל והרשות לניירות ערך לגיבוש מודל עמלות לפעילות הציבור בשוק ההון. מטרתנו היא ליצור מודל אחיד, שיאפשר ודאות לגבי סך העמלות הכרוכות בפעילות בשוק ההון, ישפר את יכולת ההשוואה בין הצעות ערך שונות, וכפועל יוצא יגדיל את יכולת המיקוח של הלקוחות. כעת, במסגרת עבודת הצוות אנו פונים בקול קורא לשוק וללקוחותיו לקחת חלק בעיצוב המודל."

צוות בין-משרדי, שכולל את בנק ישראל, רשות ניירות ערך ואגף התקציבים במשרד האוצר, מפרסם היום (12/11/24) קול קורא לקבלת התייחסות הציבור בנוגע לשינויים אפשריים במבנה העמלות והתגמול בפעילות הציבור בניירות ערך. המהלך נועד להגביר שקיפות, לקדם תחרות ולשפר את השירות ללקוחות הפועלים בשוק ההון.

הצוות, שהוקם בפברואר 2024 בעקבות דיון בוועדת הכלכלה של הכנסת, מצא כי במצב הנוכחי ישנם מספר אתגרים מרכזיים: קושי בהשוואת עלויות בין נותני שירותים שונים הנובע משונות במבנה העמלות, הנגשה מוגבלת של שירותי ייעוץ השקעות והיעדר הלימה בין השירותים הניתנים לבין התשלום עבורם.

במסגרת עבודתו, הגדיר הצוות ארבעה עקרונות מרכזיים שיעמדו בבסיס הרפורמה המתוכננת:

* קידום תחרות – באמצעות מודלי עלויות פשוטים וברורים אשר ישפרו את יכולת ההשוואה בין ספקי שירות שונים ויכולת תמחור אופטימלית על ידי הלקוח.
* יצירת הלימה בין השירות שניתן בפועל לבין התגמול עבורו.
* סטנדרטיזציה בין מוצרים דומים והגברת שקיפות מודלי התמחור שתסייע בהגברת השקיפות ללקוח וצמצום ניגודי עניינים פוטנציאליים.
* הגברת הנגשת שוק ההון לציבור באמצעות מתווכים פיננסיים מקצועיים ומורשים – באמצעות יצירת תמריץ להנגשת שירותי הייעוץ, שימור מערכים קיימים וחיזוקם, ויצירת תשתית למודלים עסקיים חדשים לתיווך בידי בעלי רישיון ייעוץ או שיווק השקעות.

במסגרת הקול הקורא, הצוות מבקש לקבל מהציבור התייחסות למגוון נושאים הנגזרים מעקרונות אלו, ובהם: מבנה עמלות דמי ניהול פיקדון ניירות ערך, הבחנה בין מוצרים לעניין עמלות קנייה ומכירה, מודל התגמול עבור שירותי ייעוץ השקעות, עמלות הפצה בקרנות נאמנות, עלויות הנגבות על ידי יצרני הנכסים הפיננסיים, ואפשרות ליצירת מסלולי השקעה מובנים בעלות קבועה למשקיע.

הצוות המשותף שם לו למטרה לגבש הצעה לשינוי מקיף שיענה על האתגרים המרכזיים במנגנוני התגמול בעד פעילות בשוק ההון הישראלי. הבחינה המעמיקה של מודל העמלות והתגמול נועדה להביא להגברת השקיפות ללקוחות, לייעול מערך התמריצים בשוק, ולשיפור בתחרות בין נותני השירותים לרווחת ציבור המשקיעים. זאת, תוך שמירה על יציבות השוק והבטחת המשך התפתחותו לטובת כלל המשתתפים - משקיעים, גופים מוסדיים ובעלי רישיון תיווך השקעות. הציבור מוזמן להעביר את התייחסותו עד ליום 27.12.2024. את ההתייחסויות ניתן להעביר לכתובות הדואר האלקטרוני: Pikuah\_directive\_drafts@boi.org.il , Hashkaot@isa.gov.il ו budgets\_finance@mof.gov.il